Kollegas ondersteun ginekoloog ná skuldigbevindingDie ginekoloog dr. Danie van der Walt in die Witbank-streekshof. Foto: ANA Die Suid-Afrikaanse Vereniging van Verloskunde en Ginekologie (Sasog) het Dinsdag hul misnoeë te kenne gegee met ŉ uitspraak in die hooggeregshof waar die skuldigbevinding en vyfjaartronkstraf van dr. Danie van der Walt bevestig is. Van der Walt se aansoek om appèl is verlede week in die Pretoriase hooggeregshof afgekeur. Hy is in September 2016 in die Witbank-streekhof skuldig bevind op aanklag van strafbare manslag in verband met die dood van een van sy pasiënte. Die raad vir gesondheidsberoepe in Suid-Afrika (HPCSA) het hom ook beveel om ŉ skulderkenningsboete van R10 000 te betaal. Van der Walt het tydens sy aansoek om appèl gesê sy vonnisoplegging is “skokkend onvanpas”. Hy het intussen aangedui hy sal nou die hoogste hof van appèl nader. Sasog het in reaksie gesê “sonder toegang tot die volle uitspraak”, neem hy “met kommer kennis” dat die hooggeregshof die appèlaansoek afgekeur het. “Ons betreur die afsterwe van die jong ma weens komplikasies ná ŉ normale geboorte en ons betuig ons innige meegevoel met die familie wat ŉ ma, suster en dogter verloor het,” het die organisasie bygevoeg. Sasog het gesê hy ondersteun alle pogings om die verlies van lewe tydens bevallings te voorkom en die organisasie se program, om uitnemendheid in verloskunde te bevorder genaamd BetterObs, is in meeste privaat instansies in Suid-Afrika ingestel. “Suid-Afrikaanse professionele persone is oor die algemeen bekend vir hul uitnemendheid en ons privaat gesondheidsorgbedryf is van wêreldgehalte,” het Sasog in ŉ verklaring gesê. “Verloskunde is ŉ spesialiteit met ŉ hoë risiko vir ŉ slegte uitkoms vir ma en kind wat nie altyd voorkom kan word nie. Die gepaardgaande regsmediese risiko’s het daartoe gelei dat verskeie spesialiste reeds die bedryf verlaat het.” Sasog sê in gevalle waar daar ŉ slegte uitkoms was en vermoedelik kliniese nalatigheid, moet dit ondersoek word en die organisasie respekteer die bevindings en uitsprake in die hof. Die vonnisoplegging in Van der Walt se geval “is egter kommerwekkend weens die presedent wat geskep word en die impak op die behoefte aan vaardighede in ons land en die effek op die individuele dokter, sy gemeenskap en die mediese en verloskundige bedryf”. Die organisasie het gesê hy het ook ernstige kommer oor toenemende eise wat betref mediese wanpraktyke. “Ons sal ons lede bly ondersteun en die beste moontlike oplossings soek om geregtigheid te laat seëvier en restitusie te verseker vir diegene wat skade gely het weens mediese behandeling – of dit kliniese nalatigheid was of nie.” Maroela Media het vroeër berig Pamela Daweti (23) is dood toe sy in 2005 in die Life Cosmos-hospitaal in Witbank geboorte gegee het. Haar baba het oorleef. Landdros Marlene Greyvenstein het tydens die vonnisuitspraak gesê Daweti se dood kon verhoed gewees het indien Van der Walt by die hospitaal gebly het om na die pasiënt om te sien. Deweti het gebloei nadat sy geboorte gegee het, maar Van der Walt het die hospitaal verlaat. Greyvenstein het ook tydens haar uitspraak genoem dat Van der Walt geen berou getoon het tydens die verloop van die verhoor nie, maar het gesê sy het in ag geneem dat Daweti se bloeding nie noodwendig deur Van der Walt veroorsaak is nie. “Daar is geen bewyse dat die bloeding, wat die oorsaak van Daweti se dood was, noodwendig deur dr. Van der Walt veroorsaak is nie,” het Greyvenstein gesê. Van der Walt is in Julie 2017 gevonnis.